share market : Sensex gained 141 points and nifty opened at 10883.80 level । Share Market : शुरुआती कारोबार में Sensex 200 अंक से अधिक चढ़ा, Nifty11 हजार के पास - Market Hindi News, India TV Hindi
Updated on: September 06, 2019 11:21 IST
मुंबई। इंफोसिस और रिलायंस इंडस्ट्रीज जैसी बड़ी कंपनियों में तेजी तथा वैश्विक बाजारों के सकारात्मक संकेतों के दम पर शुक्रवार को शुरुआती कारोबार में सेंसेक्स 200 अंक से अधिक मजबूत हो गया। शेयर बाजार के बीएसई का 30 शेयरों वाला संवेदी सूचकांक सेंसेक्स शुरुआती कारोबार में एक समय 223 अंक की बढ़त में रहा। कुछ देर बाद यह 164.05 अंक यानी 0.45 प्रतिशत की तेजी के साथ 36,808.47 अंक पर चल रहा था।
नेशनल स्टॉक एक्सचेंज (एनएसई) का निफ्टी भी 44.15 अंक यानी 0.41 प्रतिशत की बढ़त के साथ 10,892.05 अंक पर चल रहा था। गुरुवार को सेंसेक्स 80.32 अंक की गिरावट में बंद हुआ था। हालांकि निफ्टी में 3.25 अंक की मामूली तेजी रही थी। सेंसेक्स की कंपनियों में टेक महिंद्रा सर्वाधिक तेजी में रही।
इसके अलावा भारती एयरटेल, एक्सिस बैंक, एनटीपीसी, ओएनजीसी, टाटर मोटर्स, इंफोसिस, पावरग्रिड और रिलांयस इंडस्ट्रीज में 1.95 प्रतिशत तक की तेजी रही। हालांकि सन फार्मा, येस बैंक, एचडीएफसी, एचडीएफसी बैंक और एचसीएल टेक में 2.47 प्रतिशत तक की गिरावट रही। शुरुआती आंकड़ों के अनुसार, गुरुवार को विदेशी पोर्टफोलियो निवेशकों ने 561.17 करोड़ रुपये की शुद्ध निकासी की। हालांकि घरेलू संस्थागत निवेशक 699.31 करोड़ रुपये के शुद्ध खरीदार रहे।
अमेरिका और चीन के बीच व्यापार वार्ता पुन: शुरू होने की खबरों से निवेशकों में उत्साह तथा घरेलू शेयर बाजारों की तेज शुरुआत के कारण शुक्रवार को शुरुआती कारोबार में रुपया 17 पैसे मजबूत हो गया। गुरुवार को रुपया 28 पैसे की बढ़त लेकर 71.84 रुपए प्रति डॉलर पर बंद हुआ था। कारोबारियों ने कहा कि अक्टूबर में अमेरिका और चीन के बीच व्यापार वार्ता पुन: शुरू होने की खबर से निवेशकों में उत्साह रहा। इसके अलावा घरेलू शेयर बाजारों की तेज शुरुआत ने भी रुपए की मदद की। हालांकि विदेशी पोर्टफोलियो निवेशकों (एफपीआई) की सतत निकासी तथा कच्चा तेल में तेजी आने से रुपये पर दबाव रहा। शुरुआती आंकड़ों के अनुसार, बृहस्पतिवार को एफपीआई ने 561.17 करोड़ रुपए की शुद्ध निकासी की।